‘প্রণামি’ না দিলে চাকরি থাকবে না!
ব্যারাকপুরের বি এন বসু মহকুমা হাসপাতালে কর্মরত আয়াদের জন্য জারি হয়েছে এমনই ‘ফতোয়া’। আর সেই অভিযোগে নাম জড়িয়েছে শাসকদলের। 
আয়াদের দাপটে রোগীদের ত্রস্ত থাকার অভিযোগ বিভিন্ন হাসপাতালেই ওঠে। কিন্তু তৃণমূলের এক নেতার এহেন ‘ফতোয়া’য় এবার আতঙ্কিত ব্যারাকপুরের ওই হাসপাতালের আয়ারাই। কারণ, ওই নেতা নির্দেশ দিয়েছেন, ‘প্রণামি’ না দিলে চাকরি করাই মুশকিল হবে আয়াদের। 
সূত্রের খবর, কিছুদিন আগে ওই হাসপাতালে গিয়ে বৈঠক করেছিলেন ব্যারাকপুর টাউন তৃণমূলের সভাপতি লালন পাসোয়ান। তখনই আয়াদের ‘প্রণামি’ দেওয়ার বিষয়টি জানিয়ে দেওয়া হয়। প্রসঙ্গত, ওই হাসপাতালে প্রতিদিন গড়ে ২৫০ জন রোগী ভর্তি হন। রোগী পিছু প্রতিদিন আয়াদের ১০ টাকা করে দিতে হবে। এ-ও বলা হয়, যদি তাঁরা টাকা দিতে না পারেন তাহলে তাঁদের চাকরি টিকিয়ে রাখাই সমস্যা হবে। 
গোটা ব্যারাকপুরে স্থানীয়দের অনেকেই লালনের দাপটে তটস্থ। তাই আয়ারা ‘প্রণামি’র অভিযোগ তুললেও এ বিষয়ে নিজেদের নাম প্রকাশে অনিচ্ছুক। লালন অবশ্য সেই অভিযোগ উড়িয়ে দাবি করেছেন, ‘‘গত ছ’মাস আমি হাসপাতালে যাইনি। কারও কাছ থেকে পাঁচ পয়সাও নিইনি। আমার বিরুদ্ধে এসবই মিথ্যা অভিযোগ।’’
ওই হাসপাতালের আয়াদের একাংশ জানিয়েছেন, বৈঠকে তাঁদের জানানো হয়েছিল যে, তাঁদের বৃদ্ধ বয়সের কথা মাথায় রেখেই এই টাকা তোলা হবে। তা জমিয়ে রেখে পরে তুলে দেওয়া হবে আয়াদের হাতেই। 
সূত্রের খবর, ওই হাসপাতালের তিনজন অস্থায়ী কর্মীকে আয়াদের থেকে টাকা তুলে লালনের কাছে পৌঁছে দেওয়ার দায়িত্ব দেওয়া হয়েছে। এ বিষয়ে ওই হাসপাতালের রোগী কল্যাণ সমিতির চেয়ারম্যান তথা স্থানীয় বিধায়ক শীলভদ্র দত্ত বলেন, ‘‘আমি এ বিষয়ে কোনও মন্তব্য করব না।’’ হাসপাতালের সুপার ভাস্কর চক্রবর্তীর প্রতিক্রিয়া, ‘‘বিষয়টা জানি না। খোঁজ নিয়ে দেখব।’’